
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Domnului deputat Gheorghe Dragomir
Preşedintele Comisiei pentru buget, finanțe și bănci
AVIZ

asupra Proiectul de Lege privind aprobarea Ordonanţei de Urgență a Guvernului nr.83/2013 privind unele măsuri în vederea contractării serviciilor de consultanță pentru privatizarea Societății Comerciale “Romtelecom”- S.A.
În conformitate cu prevederile art.95 și 115 din Regulamentul Camerei Deputaţilor republicat, Biroul permanent a trimis spre avizare, în procedură de urgență, Comisiei pentru tehnologia informaţiei şi comunicaţiilor, Proiectul de Lege privind aprobarea Ordonanţei de Urgență a Guvernului nr.83/2013 privind unele măsuri în vederea contractării serviciilor de consultanță pentru privatizarea Societății Comerciale “Romtelecom”- S.A. (PLx.396/2013).
Prezenta ordonanță de urgență are ca obiect de reglementare, precizarea destinației sumei de 2000 mii lei, prevăzută în bugetul de stat, sumă aferentă încheierii contractelor de consultanță pentru privatizarea Societății Comerciale “Romtelecom”- S.A..
Din partea Ministerului pentru Societatea Informațională a participat la dezbateri domnul Bebe-Viorel Ionică – Secretar de stat.
Consiliul Legislativ a avizat favorabil Ordonanţa de Urgență a Guvernului cu observaţii şi propuneri conform avizului 945/04.09.2013.
Conform prevederilor art.75 din Constituţia României, republicată, Camera Deputaţilor este Cameră decizională.
Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege şi au hotărât, cu unanimitate de voturi a membrilor prezenţi, avizarea negativă a acestuia deoarece reprezentantul MSI nu a fost în măsură să-l susțină argumentat.

Menționăm că, membrii comisiei au încercat în repetate rânduri stabilirea unui dialog cu MSI formulând mai multe adrese în acest sens.

Din partea MSI nu s-a primit niciun răspuns cu excepția zilei de 5.11.2013 când s-a prezentat domnul Secretar de stat Bebe-Viorel Ionică. 

Așa cum era normal membrii comisiei i-au adresat  întrebări domnului Secretar de stat, întrebări la care acesta nu a știut să răspundă invocând diverse motive inclusiv faptul că nu i s-au transmis întrebările din timp.

În raport cu obiectul şi conţinutul reglementării, proiectul de lege face parte din categoria legilor ordinare.
        PREŞEDINTE,
                                               Daniel Vasile Oajdea

